钦定古今图书集成/明伦汇编/官常典/第604卷 > 吴同春
## 钦定古今图书集成/明伦汇编/官常典/第604卷 > 吴同春

按《汝宁府志》：“同春，字伯与，固始人。万历甲戌进士，知
桐川，有惠政，升刑部主事。濒行，吏以无碍库金进，同
春不取，命以册贮之。士民戴其德，建祠时祭。适大计，
司铨者采朝议注为天下州治第一，钦赏镠币，时论
荣焉。守晋阳，复举卓异，再沐宴赏，而三晋祠祭，不异
桐川。寻迁山东学宪，再转雁平兵备，以亲老陈情终”
养，略曰：“‘臣束发受书，每念人道大端，曰忠与孝；而出
身大节，曰出与处’。臣于忠孝若尚可以强全，必不甘
心自弃；臣于出处，自非大不得已，何肯未老乞休？”疏
上，时以矿贼猖獗，聚众盘踞，需才甚急；乃不得报，挥
泣就道。至则多方劝谕，无亡矢遗镞之费。而渠魁张
守清归命授首，众悉解散。及闻父讣音，擗踊大恸，几
绝复苏，乃曰：“吾忠孝出处，于兹有馀恨矣！”归时无论
军民少长，咸扳辕号泣，如失父母。庐居忧毁，遂以病
卒。所著有《三岳游》等集。